Kim Andersen (V), 2008-03-11:
Tak for ordet.
Det lovforslag, vi har til behandling her,
er fra justitsministeren, og drejer sig om, at vi skal gennemføre et udkast til rådsafgørelse om intensivering af det grænseoverskridende samarbejde med henblik på bekæmpelse af terror og grænseoverskridende kriminalitet - det der også kaldes Prümafgørelsen.
Det er også et forslag, som tager højde for udkast til rådsafgørelse om EU-medlemsstaternes særlige indsatsenheder i krisesituationer, og endelig tager det højde for en aftale fra 2003 mellem EU og Island og Norge om anvendelsen af visse bestemmelser i konventionen fra maj 2000 om at hjælpe hinanden i straffesager mellem Den Europæiske Unions medlemslande og 2001-protokollen hertil.
Jeg vil gerne med det samme sige, at vi i Venstre er meget positive over for justitsministerens forslag, det kan vi støtte fuldt op om.
Vi er varme tilhængere af at udbygge det europæiske politisamarbejde.
Vi mener, det er afgørende, at den lovgivning, der vedrører politiets handlemuligheder, hele tiden tilpasses den udvikling, som jo desværre finder sted i den kriminelle verden.
Desuden ser vi jo en stigende tendens til grænseoverskridende kriminalitet.
Samtidig med at varer, personer og værdier er blevet mere mobile med globaliseringen og det tætte europæiske samarbejde, er det samme jo altså sket for dem, der vil os noget ondt, og dem, der begår kriminalitet.
Det gælder for menneskesmugling af asylansøgere, det drejer sig om organiserede tyverier, og det drejer sig om terror.
Løsningen på de problemer er jo ikke, at vi i Danmark forsøger at spærre os selv inde og tror, at vi kan undlade at handle med andre og færdes frit over grænserne - alt det, som bl.a. er fordelen ved det tætte europæiske samarbejde og globaliseringen.
Næ, det er faktisk det modsatte.
Globaliseringen er en kendsgerning, og den er også en forudsætning for vores høje levestandard, vores frihed, borgernes muligheder for at færdes frit og leve et liv i frihed.
Løsningen er derimod, at vi i stedet styrker indsatsen for at stoppe dem, der forsøger at udnytte den nye frihed og de nye muligheder ved at begå terror eller berige sig på andres bekostning.
Denne indsats styrkes bedst ved øget internationalt politisamarbejde, som det bl.a. indgår i det her forslag.
Når de kriminelle opererer på tværs af grænserne, så må politiet kunne gøre det samme.
Det er samtidig vigtigt at holde sig for øje, at forslaget ikke kun vedrører udenlandsk politis adgang til danske registre, det betyder naturligvis også, at dansk politi får lettere ved at opklare forbrydelser begået i Danmark, fordi de hurtigt vil kunne se, om f.eks. en anholdt er kendt af politiet i andre lande i EU, Norge eller Island.
Det kan spare politiet mange ressourcer og være med til at opklare forbrydelser i de tilfælde, hvor efterforskning ellers måtte opgives.
For så vidt angår den del af forslaget, som omhandler personregistre, noterer jeg mig med tilfredshed, at udenlandsk politi ikke får uhindret adgang til danske registre.
De nationale myndigheder skal stadig væk give tilladelse til udlevering af egentlige sagsakter.
Alt i alt mener jeg, at det er et overordentlig fornuftigt forslag, som vil være med til at styrke både os selv og vores samarbejdspartnere i EU, Norge og Island i vores bestræbelser på at dæmme op for den grænseoverskridende kriminalitet.
Venstre kan støtte forslaget.